Alif & Sofia

Alif & Sofia ialah siri animasi pendek Malaysia yang diterbitkan oleh Blindspot Studios dan Primeworks Studios, dan disokong oleh Malaysia Digital Economy Corporation. Siri ini mengisahkan sepasang adik beradik bernama Alif & Sofia, mempelajari pelbagai topik ilmu seperti spiritual dan keagamaan, fizikal dan kesihatan, nilai moral, sains & matematik, seni, kemahiran kendiri dan nilai persahabatan di dalam kehidupan seharian mereka.

Ringkasan

Alif & Sofia merupakan sepasang adik beradik yang sentiasa sukakan ilmu dan pengetahuan baharu, gemarkan pengembaraan. Pelbagai ilmu baru yang dipelajari oleh adik beradik ini seperti topik sains, matematik, seni, kesihatan, keagamaan, nilai moral, persahabatan samada melalui pembacaan dan pengalaman sendiri, dan terutamanya hasil didikan oleh ibu bapa dan guru mereka.

Watak-watak
Alif merupakan seorang kanak-kanak lelaki berumur 5 tahun yang periang, penuh sifat ingin tahu, gemar bermain bola dan blok, lasak serta berimaginasi pengembaraan. Alif kerap menyatakan "Alif tahu, Alif tahu" apabila dia mengetahui dan faham sesuatu topik baharu yang dipelajarinya. Adakalanya Alif sukar fokus kepada sesuatu perkara kerana sentiasa tertarik dengan pelbagai perkara disekelilingnya.

Sofia merupakan seorang kanak-kanak perempuan berumur 7 tahun. Sofia merupakan kakak kandung Alif. Walaupun baru berumur 7 tahun, Sofia menunjukkan sifat yang matang & berketerampilan, ceria dan dalam masa yang sama tegas. Dia gemar membaca buku, menonton video, rakaman vlog, mewarna, fesyen dan bersiar-siar. Sofia akan sentiasa menyebut "Ohsem" (Awesome) setiap kali dia merasakan sesuatu yang menarik atau hebat.

Baby Ba merupakan seekor anak kambing biri-biri yang menjadi kesayangan Alif. Persamaan sifat antara Baby Ba dan Alif, yang suka bermain-main menjadikan mereka akrab. Nama Baby Ba diberikan oleh Alif. Ia akan muncul sekali sekala secara rawak di sepanjang siri animasi ini.

Penerbitan

Alif & Sofia merupakan keluaran sulung Blindspot Studios, syarikat produksi animasi yang ditubuhkan oleh Lukman Nul Hakim Othman pada tahun 2013. Versi awal Alif & Sofia telah diterbitkan pada tahun 2016 dan dimuat naik ke platform YouTube. Pelbagai reaksi positif diperolehi hasil daripada animasi versi awal tersebut. Pada 8 Ogos 2018, persetujuan bersama telah dicapai oleh Primeworks Studios (syarikat produksi di bawah Media Prima Berhad) dan Blindspot Studios untuk menghasilkan siri animasi Alif & Sofia untuk tempoh 2 tahun, melalui platform saluran rasmi di YouTube. Pada 25 Mei 2019, Primeworks Studios bersama Blindspot Studio dengan rasminya melancarkan animasi Alif & Sofia di Central iCity Mall, Selangor.

Tayangan Televisyen

Bananana!

Bananana! ialah sebuah slot rancangan kanak-kanak di TV3, ntv7, TV9 dan dahulunya di 8TV. Pada dahulunya slot ini dikenali sebagai TV3 Kids, Kids@fgw dan Adik Di 9. Mulai 2020, siri animasi Alif & Sofia ditayangkan di TV3, melalui slot Bananana!. Ia telah membantu meluaskan dan meningkatkan penerimaan penonton terutamanya golongan kanak-kanak. 

DidikTV@ntv7

Pada 27 Januari 2021, Kementerian Pendidikan Malaysia melalui Bahagian Teknologi Pendidikan telah menambah slot rancangan TV Pendidikan dalam program DidikTV@ntv7. Slot itu memberi fokus kepada kandungan pendidikan bagi membantu calon SPM tahun 2020 membuat persediaan sebelum menghadapi peperiksaan yang akan bermula pada 22 Februari 2021. Pada 17 Februari 2021, saluran ntv7 telah dijenamakan kepada DidikTV KPM, dan akan bersiaran setiap hari pada jam 7:00 pagi hingga 12:00 tengah malam. Ia menjanjikan rancangan pendidikan bermutu dan interaktif mengikut peredaran masa bagi semua lapisan masyarakat, khususnya murid-murid yang menduduki peperiksaan kebangsaan UPSR, PT3, dan SPM. Siri animasi Alif & Sofia turut dimuatkan di dalam slot tayangan DidikTV sebagai wadah didik hibur santai kepada para penonton. 

Tayangan animasi Alif & Sofia di stesen televisyen ditangguhkan bagi memberi laluan kepada tayangan di platform Disney+ Hotstar.

Tayangan Strim

Pada 4 Mei 2021, pihak The Walt Disney Company telah mengadakan pengumuman bagi liputan media melibatkan media tempatan dan antarabangsa. Disney+ Hotstar akan menemui penonton mulai 1 Jun 2021, yang akan memuatkan rancangan menarik dari Disney, Pixar, Marvel, Star Wars, National Geographic dan pelbagai lagi. Antara studio tempatan terlibat pula ialah Skop Productions, Revolution Media Films, Primeworks Studios, WAU Animation, Act 2 Pictures, Les’ Copaque Production, Red Films dan Blindspot Studios. Siri animasi Alif & Sofia akan mula ditayangkan bermula 9 Julai 2021. Para peminat dan penonton boleh menonton animasi Alif & Sofia dengan melanggan perkhidmatan penstriman Disney+ Hotstar berdasarkan pakej yang ditawarkan.

Penerbitan Bercetak

Harta intelek ini turut dikembangkan melalui penerbitan bercetak yang sesuai sebagai bahan bacaan anak-anak.

Ayo, Shalat!

Buku Ayo, Shalat! untuk Laki-laki dan Ayo, Shalat! untuk Perempuan diterbitkan dan dipasarkan di bazar buku terbesar, Big Bad Wolf (BBW) Jakarta 2019 di Indonesia. Buku ini dilengkapi dengan pembelajaran interaktif panduan solat melalui aplikasi Realiti Terimbuh (Augmented Reality). Ia mendapat sambutan hangat dari pengunjung Big Bad Wolf (BBW) Jakarta 2019, dengan 20,000 unit buku laris dalam masa 3 hari. Buku ini dipasarkan lagi di Big Bad Wolf (BBW) Jakarta 2020 yang berlangsung di Convention Exhibition (ICE) di Tangerang, Jakarta  bersempena Majlis Pelancaran Alif & Sofia versi Indonesia. Maskot Alif & Sofia turut hadir pada majlis pelancaran ini bagi memeriahkan program pelancaran dan aktiviti mewarna kanak-kanak. 

Jom, Solat!

Buku Jom, Solat! untuk Lelaki, dan Jom, Solat! untuk Perempuan merupakan penerbitan buku seterusnya menggunakan Bahasa Melayu. Buku ini dipasarkan melalui platform e-dagang dan aplikasi Shopee.

Siri Sayangi Rasul Alif & Sofia

Siri Sayangi Rasul Alif & Sofia mula dipasarkan pada Oktober 2020 melalui platform e-dagang dan aplikasi Shopee. Ia hadir dengan 2 versi  bahasa iaitu Bahasa Melayu dan Bahasa Inggeris. Siri ini mengandungi 4 buah kisah Rasul, di adun dengan bahasa yang mudah difahami dan amat sesuai sebagai bahan bacaan kanak-kanak . Suatu sesi temubual dan promosi telah diadakan dalam slot Borak Kopitiam pada tarikhh 31 Oktober 2020 dan boleh ditonton melalui pautan video ini.

Siri televisyen animasi Malaysia

Rancangan terbitan Primeworks Studios

Projek Usahasama

Alif & Sofia telah menjalinkan usahasama dengan jenamaTudung Si Comel, sebuah perusahaan tudung sekolah kanak-kanak yang menghasilkan tudung berkualiti tinggi. Jalinan usahasama ini telah membuahkan hasil produk Tudung Sekolah Awning Scuba dengan label Alif & Sofia. Ibu bapa dan pembeli boleh mendapatkan tudung ini melalui ejen jualan yang dilantik. Pada 26 Disember 2020, suatu sesi temubual dan promosi telah dijalankan dalam slot Borak Kopitiam TV3.

Anugerah

Alif & Sofia terpilih sebagai National Best Preshool Program , mewakili Malaysia pada Asian Academy Creative Awards 2020.  
Animasi ini juga turut tersenarai sebagai Finalis Kategori Watak Animasi dalam Anugerah Bintang Popular Berita Harian (ABPBH 2021)

Penglibatan Luar

Simulasi Haji Cilik 2019

Alif & Sofia terlibat dalam program Simulasi Haji Cilik 2019 yang dilangsungkan pada 1 Ogos 2019 bertempat di Masjid Sultan Salahudin Abdul Aziz Shah. Program ini dianjurkan oleh Persatuan Tadika Islam Malaysia (PERTIM), dengan penglibatan 3,000 orang pelajar yang hadir dari tadika yang bernaung di bawah Persatuan Tadika Islam Malaysia (PERTIM). Maskot Alif & Sofia hadir bagi memeriahkan majlis simulasi mengerjakan ibadah haji bagi kanak-kanak ini. 

Sambutan Hari Kebangsaan 2019

Alif & Sofia berpeluang terlibat dalam perbarisan Sambutan Hari Kebangsaan Malaysia 2019 pada 31 Ogos 2019 bertempat di Dataran Putrajaya. Kontijen animasi diketuai oleh Perbadanan Kemajuan Filem Nasional (FINAS) ini turut disertai oleh pelbagai lagi wakil animasi tempatan. Liputan media yang meluas membantu jenama Alif & Sofia lebih dikenali oleh rakyat Malaysia.

Majlis Graduasi Cilik Selangor 2019

Maskot Alif & Sofia membuat penampilan istimewa di Majlis Graduasi Cilik Selangor yang berlangsung pada 19 November 2019 bertempat di Dewan Jubli Perak, Bangunan Sultan Salahuddin Abdul Aziz Shah. Watak maskot Alif & Sofia hadir bagi meraikan graduasi anak-anak yang telah menamatkan pendidikan peringkat prasekolah mereka. 

Hari Kesedaran Autisme Sedunia, 2 April

Hari Kesedaran Autisme Sedunia merupakan sebuah inisiatif di peringkat antarabangsa dan diraikan pada 2 April setiap tahun. Pertubuhan Bangsa-bangsa Bersatu (PBB) menggalakkan setiap negara anggotanya mengambil bahagian dalam meningkatkan kesedaran masyarakat tentang Gangguan Spektrum Autisme. Produksi animasi Alif & Sofia turut mengambil bahagian dalam kempen pendedahan autisme, dengan kerjasama GENIUS Kurnia. GENIUS Kurnia merupakan pusat intervensi awal kepada keluarga dan kanak-kanak yang mengalami autisme. Ia memperkenalkan watak kanak-kanak autisme bernama Sufi, yang juga merupakan sahabat Alif.

Rujukan